Varjupaikade MTÜ juht Triinu Priks kinnitas, et väga suures osas sõltub varjupaikade loomade tervis sellest, mida nad söövad ning sellepärast on eriti hea, kui neil on pidevalt üks ja sama toit. "Sellel põhjusel väldime varjupaikades ka  kodutoidu ja kuivtoidu vaheldumisi pakkumist loomadele - see tekitab väga palju terviseprobleeme, mille ravimine on kokkuhoiust, mida inimesed arvavad, et me saaksime, tunduvalt kulukam," selgitas Priks.  Loomatoitu annetatakse Priksi sõnul varjupaikadele inimeste, ja vahel ka ettevõtete poolt, suhteliselt sageli, kuid võimatu on nende annetuste koguseid ette planeerida. Eriti keeruline on tema sõnul see kassitoidu puhul. "Paraku annetavad inimesed kassidele mingil põhjusel vähem ning seetõttu oli meil  seni sagedamini puudust just kassitoidust," lisas Varjupaikade MTÜ üldjuht alanud koostöö positiivseid pooli välja tuues.    Varjupaikade MTÜ koondab loomade varjupaiku Pärnus, Viljandis, Valgas, Võrus ja Virumaal, kus leidis eelmisel aastal peavarju üle 700 koera ja ligi 1700 kassi ning kus elab pidevalt ligi 200 koduotsivat koera ja üle 400 kassi, kelle kohta leiab infot aadressil www.varjupaik.ee.